Bly só produktief tydens die Covid-19- inperking - Corona Krisissentrum
Tuis / COVID-19 / Bly só produktief tydens die Covid-19- inperking
Bly só produktief tydens die Covid-19- inperking
Die inperking weens Covid-19 is vir ons almal 'n ongekende stap. Die meeste kantoorwerkers word nou gedwing om hulle lewens en werk te verander ooreenkomstig nuwe protokols en skedules.
Alhoewel sommige daarvan – soos om nie verkeer te moet trotseer nie – beslis positief en gerieflik is, kan dit 'n stryd wees om in hierdie tyd ontwrigting te vermy en produktief en positief te bly. Jy kan maklik die verkeerde gewoontes aanleer wat verwronge uitslae tot gevolg sal hê in 'n tyd waar dit steeds van baie van ons vereis word om spertye te haal en resultate te lewer.
Hier is 'n paar maklik-om-te-volg wenke om die meeste van hierdie tyd te maak en te verseker dat jy nie na die kantoor terugkeer met 'n magdom onvoltooide werk nie:
Rig 'n doelgerigte werkspasie in
"Terwyl dit aanloklik mag wees om die werkdag in die bed of op die rusbank deur te bring met jou skootrekenaar op 'n kussing, kan dit 'n onproduktiewe manier van werk wees. As jy nog nie 'n tuiskantoor het nie, is dit nou noodsaaklik dat jy 'n aangewese vertrek of hoekie in een verander," adviseer die tegniese maatskappy PayFast in 'n blog-pos.
Hulle beveel voorts aan dat jy 'n lessenaar of tafel in 'n werkstasie omskep deur dit toe te rus met jou noodsaaklikhede soos skryfbehoeftes, kragtoevoer vir jou rekenaar en 'n altyd vol koppie warm koffie. "Voeg 'n gerieflike stoel by wat ondersteuning verskaf en jy is gereed vir aksie. Die ideaal is dat jou werkstasie in 'n stil kamer geleë is, soos 'n ekstra slaapkamer, om afleiding deur jong kinders of spelerige troeteldiere te vermy. Dit sal ononderbroke konferensiegesprekke met jou afgeleë spanmaats verseker."
Onthou ook om naby 'n venster te sit om natuurlik lig toe te laat.
Behalwe as jy alleen woon, sal jy moet werk en dinge gedoen kry met kinders, familielede en jou huweliksmaat in die omgewing. "Dit beteken dat jy duidelik sal moet kommunikeer dat jy nie met vakansie is nie en dat jy 'n taaklys het wat jy moet deurwerk. Dit sal ook wys wees om hulle te laat verstaan dat jy hulle nie doelbewus ignoreer nie en dat daar wel tyd sal wees om saam gehaltetyd deur te bring," sê die regsfirma LAW FOR ALL.
Struktureer jou dag soos gewoonlik
Caper Business News (CBN) meld dat roetine en struktuur kritiek is om die kwarantyntydperk draaglik te maak, en dit begin met jou slaap. "Navorsing toon dat om roetines te handhaaf maar met 'n bietjie variasie – soos verskillende oefeninge en take op verskillende tye – regtig belangrik is," sê Jo Daniels, 'n kliniese sielkundige aan die Universiteit van Bath.
Probeer ook om die tyd wat jy aan reis moes bestee en nou tot jou beskikking het, op iets positief te bestee, soos om 'n gesonde middagete aanmekaar te slaan of te gaan draf (al om die huis, natuurlik).
Gebruik jou sirkadiese ritmes. "Struktureer jou werklading volgens of jy 'n naguil is of saam met die mossies opstaan," sê professor Cary Cooper, 'n beroepsielkundige aan die Manchester Besigheidskool. "Doen die belangrikste werk wanneer jy die mees energiek voel, tensy dit onderworpe is aan 'n spertyd. As jy stadig aan die gang kom, is om die minder belangrike take eerste en belangrike take later te doen, miskien 'n beter opsie."
Neem rusperiodes, oefen en gee jou geestelike gesondheid 'n hupstoot
Dit is uiters belangrik en nou kan mense die tyd neem om te oefen, maar dit dikwels nie doen nie. "Of dit nou 'n vinnige strekoefening in die oggend is of 'n volledige oefensessie, maak seker dat jy een of ander tipe oefening op 'n daaglikse basis skeduleer. Daar is 'n magdom YouTube-video's wat jou deur verskillende oefen- en joga-roetines kan lei, en self sommige pret-aktiwiteite waarby jy jou kinders kan betrek," sê PayFast.
Om van die huis af te werk sal veroorsaak dat jou persoonlike en professionele lewe saamsmelt en werk wat nooit ophou nie. Dit is dus noodsaaklik dat jy steeds 'n rusperiode van 15 minute neem vir elke 45 minute wat jy werk.
Dit sluit aan by die proaktiewe beskerming van jou geestesgesondheid in hierdie tyd. 'n 2017 VN-verslag het gevind dat afgeleë werkers waarskynlik hoër stresvlakke as kantoorwerkers ervaar omdat afgeleë werkers meer ure insit, sowel as 'n gebrek aan interpersoonlike kontak en die waninterpretasies wat daaruit kan voortspruit. "Sowel as om die skootrekenaar aan die einde van die dag af te skakel, maak seker jy beoefen genotvolle aktiwiteite om jou bui te verlig. As jy voel dat jy angstig begin raak, skakel oor na oefeninge, lees, na potgooie te luister, kreatiewe en intellektuele tydverdrywe," sê Jo Daniels.